Diskutohet plani i paqes për Ukrainën
Udhëheqësit e Rusisë, Ukrainës, Francës dhe Gjermanisë sot ranë dakord të takohen të mërkurën në Minsk, për të vazhduar përpjekjet për zgjidhjen e krizës në Ukrainë.
Udhëheqësit e Rusisë, Ukrainës, Francës dhe Gjermanisë sot diskutuan në një bisedë telefonike mbi një plan paqeje francezo-gjerman për t'i dhënë fund luftimeve në Ukrainë. Bisedimet mes presidentit rus Vladimir Putin, presidentit të Ukrainës Petro Poroshenko, presidentit francez Francois Hollande dhe kancelares gjermane Angela Merkel pasuan një përpjekje diplomatike intensive për t'i dhënë fund kryengritjes pro-ruse në Ukrainën lindore. Presidenti urkainas Petro Poroshenko mendon që “një armëpushim i shpejtë dhe pakushte” do të arrihet të mërkuren mes qeverisë së tij dhe seperatistëve pro-rusë në lindje të Ukrainës. Një zëdhënës i qeverisë gjermane tha se katër udhëheqësit synojnë të takohen të mërkurën në kryeqytetin e Bjellorusisë, Minsk, për të vazhduar punën për zgjidhjen e krizës në Ukrainë. Një zyrtar i lartë të Departamentit të Shtetit tha se plani është i bazuar në marrëveshjen e shtatorit për armëpushim të nënshkruar në Minsk, por pritet të jetë më i detajuar. Presidenti francez Francois Hollande ka thënë se plani është "një nga shanset e fundit" për t'i dhënë fund luftimeve në Ukrainë. Kancelarja gjermane Angela Merkel ka thënë se nuk është e qartë nëse plani i paqes do të jetë i suksesshëm. Sot në Konferencën e Sigurisë në Munih, ministri i jashtëm gjerman Frank-Walter Steinmeier tha se negociatorët e planit francezo-gjerman janë "shumë larg gjetjes së një zgjidhjeje politike" për konfliktin në Ukrainë pas disa ditë debatesh "intensive". Shefja e politikës së jashtme të Bashkimit Evropian, Federica Mogherini, tha në Mynih se blloku po përpiqet të gjejë mënyra për të zbatuar plotësisht marrëveshjen e Minskut. Në Munih, Sekretari amerikan i Shtetit John Kerry foli për njoftimet për një përçarje mes Shteteve të Bashkuara dhe Evropës në lidhje me furnizimin e Ukrainës me armë. Ai tha se nuk ka përçarje mes Shteteve të Bashkuara dhe aleatëve të saj evropianë, por se të gjithë janë dakord se sfidat e konfliktit të Ukrainës do të zgjidhen përmes diplomacisë, e jo forcës ushtarake.